જીવનને અંતે પાછું ફરીને જોતાં પોતાની જીવનયાત્રા સરળ રીતે પસાર કરી શક્યાનાં મૂળમાં તેમને પોતાનાં ગુરુ સુલીવાન જણાયાં છે. સુલીવાનને તેઓ પોતાના પાલક દેવ માને છે. ગુરુની મનાઈ છતાં તેમની જીવનકથા લખીને તેમને પોતાનું ગુરુઋણ અદા કર્યું છે. જીવનમાં લોકોએ જ્યારે જ્યારે તેમને યશકલગી અર્પી છે ત્યારે ત્યારે હેલને તેમાં ગુરુનો વિજય જોયો છે. અનેક બાબતોમાં સુલીવાનની વિચારસરણીથી હેલન જુદાં પડતાં હોવા છતાં પોતાની જાતને તેમણે ગુરુથી અભિન્ન માનીને પોતાની જીવનયાત્રાને સુલીવાનની જીવનયાત્રા ગણાવીને શિષ્યત્વનું ગૌરવ સાચવ્યું છે.